นายกฯ นำประชุม ครม. คลังเตรียมเสนอร่าง ดันกฎหมายเอ็นเตอร์เทนเมนต์คอมเพล็กซ์เข้า แม้กฤษฎีกาค้าน
.
วันนี้ (13 มกราคม) ที่ทำเนียบรัฐบาล แพทองธาร ชินวัตร นายกรัฐมนตรี เป็นประธานการประชุมคณะรัฐมนตรี หลังจากสำนักเลขาธิการคณะรัฐมนตรีมีการแจ้งเลื่อนประชุมคณะรัฐมนตรีจากวันอังคารที่ 14 มกราคม
.
สำหรับวาระที่น่าสนใจอื่นๆ ในวันนี้กระทรวงการคลังจะนำร่างพระราชบัญญัติการประกอบธุรกิจสถานบันเทิงครบวงจร หรือร่างกฎหมายเอ็นเตอร์เทนเมนต์คอมเพล็กซ์ เข้าสู่การพิจารณาในที่ประชุมฯ สำหรับร่างกฎหมายดังกล่าวกำหนดประเภทธุรกิจสถานบันเทิงไว้ 10 ประเภท
.
1. ห้างสรรพสินค้า
2. โรงแรม
3. ร้านอาหาร
4. ไนต์คลับ ดิสโก้เธค ผับ หรือบาร์
5. สนามกีฬา
6. ยอชต์และครูซซิ่งคลับ
7. สถานที่เล่นเกม
8. สระว่ายน้ำและสวนน้ำ
9. สวนสนุก
10. พื้นที่สำหรับส่งเสริมวัฒนธรรมไทย สินค้า OTOP และกิจการอื่นๆ ตามที่คณะกรรมการนโยบายประกาศกำหนด
.
แต่สำนักงานคณะกรรมการกฤษฎีกา ตั้งข้อสังเกต 6 ข้อที่ไม่เห็นด้วยกับร่างกฎหมายดังกล่าว เช่น นโยบายที่รัฐบาลแถลงต่อรัฐสภา นโยบายเร่งด่วนที่ 7 ระบุว่า รัฐบาลจะเร่งส่งเสริมการท่องเที่ยว โดยส่งเสริมอุตสาหกรรมท่องเที่ยวรูปแบบใหม่ เพิ่มแหล่งท่องเที่ยวที่มนุษย์สร้างขึ้น เช่น สวนน้ำ สวนสนุก ศูนย์การค้า สถานบันเทิงครบวงจร (เอ็นเตอร์เทนเมนต์คอมเพล็กซ์) นำคอนเสิร์ต เทศกาล และการแข่งขันกีฬาระดับโลกมาจัดในประเทศไทย
.
รวมถึงส่งเสริมการท่องเที่ยวเมืองน่าเที่ยว เพื่อดึงดูดนักท่องเที่ยวและเม็ดเงินมหาศาลที่กระจายลงสู่ผู้ประกอบการภายในประเทศได้อย่างรวดเร็ว ซึ่งหากนโยบายดังกล่าวมุ่งหมายที่จะพัฒนาพื้นที่เป้าหมายให้เกิดเป็นแหล่งท่องเที่ยวที่มนุษย์สร้างขึ้นเป็นหลัก ซึ่งเป็นไปในทำนองเดียวกับรีสอร์ตขนาดใหญ่บางแห่งในเขตบริหารพิเศษมาเก๊าแห่งสาธารณรัฐประชาชนจีน, Sunway Resort ในมาเลเซีย และ Marina Bay Sands ในสิงคโปร์
.
ประกอบด้วยโรงแรม ศูนย์การค้า ศูนย์การแสดงเพื่อความบันเทิง ศูนย์ประชุม โดยสถานบันเทิงครบวงจรเป็นเพียงส่วนประกอบหนึ่งของแหล่งท่องเที่ยวที่มนุษย์สร้างขึ้นเท่านั้น และอาจมีสถานที่ใดที่จัดให้มีการเล่นคาสิโนด้วยก็ได้ สำนักงานจึงเห็นว่าการที่ร่างกฎหมายดังกล่าวมุ่งหมายเฉพาะสถานบันเทิงครบวงจรนั้น ยังไม่สอดคล้องกับนโยบายดังกล่าวของรัฐบาล
.
ส่วนวาระพิจารณาอื่นๆ เช่น สำนักงานคณะกรรมการส่งเสริมการลงทุน เสนอข้อเสนอการปรับปรุงมาตรการกระตุ้นเศรษฐกิจและการลงทุนโดยการดึงดูดชาวต่างชาติที่มีศักยภาพสูงสู่ประเทศไทย
.
กระทรวงคมนาคม เสนอขอรับการจัดสรรงบประมาณรายจ่ายประจำปีงบประมาณ พ.ศ. 2568 งบกลางรายการเงินสำรองจ่ายเพื่อกรณีฉุกเฉินหรือจำเป็นสำหรับใช้ในโครงการพัฒนาที่อยู่อาศัยรอบพื้นที่สถานีรถไฟที่มีศักยภาพ
.
กระทรวงดิจิทัลเพื่อเศรษฐกิจและสังคม เสนอการขอปรับแผนการดำเนินงานและแผนการเบิกจ่ายงบประมาณของการดำเนินโครงการยกระดับโครงสร้างพื้นฐานโทรคมนาคมเพื่อขับเคลื่อนเศรษฐกิจของประเทศ กิจกรรมที่ 2 การเพิ่มประสิทธิภาพโครงข่ายอินเทอร์เน็ตระหว่างประเทศ สู่การเป็นศูนย์กลางการแลกเปลี่ยนข้อมูลดิจิทัลของภูมิภาคอาเซียน
.
สำนักงานสภาความมั่นคงแห่งชาติ เสนอผลการประชุมคณะกรรมการบริหารสถานการณ์ฉุกเฉิน ครั้งที่ 5/2568 กองอำนวยการรักษาความมั่นคงภายในราชอาณาจักร เสนอขอให้พิจารณาประกาศพื้นที่อำเภอยะหา จังหวัดยะลา เป็นพื้นที่ปรากฏเหตุการณ์อันกระทบต่อความมั่นคงภายในราชอาณาจักร
.
รวมถึงกระทรวงดิจิทัลเพื่อเศรษฐกิจและสังคม เตรียมเสนอ ครม. เพื่อขอให้ความเห็นชอบการแก้ไข พ.ร.ก.มาตรการป้องกันและปราบปรามอาชญากรรมทางเทคโนโลยี พ.ศ. 2566 เพื่อยกระดับการจัดการปัญหาอาชญากรรมออนไลน์ โดยเน้นการเร่งคืนเงินให้ผู้เสียหาย พร้อมเพิ่มโทษการซื้อขายข้อมูลส่วนบุคคลจากเดิมจำคุก 1 ปี เป็น 5 ปี รวมถึงให้สถาบันการเงินและผู้ให้บริการเครือข่ายโทรศัพท์มือถือต้องเข้าร่วมรับผิดชอบเหยื่อที่ถูกหลอกด้วย
.
นอกจากนี้ช่วงบ่ายนายกรัฐมนตรีและคณะจะบินลงพื้นที่จังหวัดนครสวรรค์ เพื่อติดตามการบริหารจัดการน้ำที่บริเวณบึงบอระเพ็ด ตำบลแควใหญ่ จังหวัดนครสวรรค์ นอกจากนี้นายกรัฐมนตรีจะเป็นประธานในพิธีมอบสัญญาเช่าที่ราชพัสดุของกรมธนารักษ์ ในโครงการ ‘ธนารักษ์เอื้อราษฎร์ สัญญาเช่าที่ดิน พลิกชีวิตประชาชน’ ในปีงบประมาณ 2568
.
คณะรัฐมนตรีแจ้งลาประชุม 5 คน
.
1. สรวงศ์ เทียนทอง รัฐมนตรีว่าการกระทรวงการท่องเที่ยวและกีฬา
2. พิพัฒน์ รัชกิจประการ รัฐมนตรีว่าการกระทรวงแรงงาน
3. เอกนัฏ พร้อมพันธุ์ รัฐมนตรีว่าการกระทรวงอุตสาหกรรม
4. อัครา พรหมเผ่า รัฐมนตรีช่วยว่าการกระทรวงเกษตรและสหกรณ์
5. ซาบีดา ไทยเศรษฐ์ รัฐมนตรีช่วยว่าการกระทรวงมหาดไทย
.
#TheStandardNews